এই খবর পড়ার পরে খাদ্যপ্রেমীদের ঘাম ছুটতেই পারে। একই সঙ্গে হোটেল-রেস্তোরায় খেতে যাওয়ার আগেও চার বার ভাববেন‌ তাঁরা। হ্যাঁ, বিষয়টি এতখানিই ভয়াবহ। ম্যাকডোনাল্ডসে সামান্য খাবার কিনতে গিয়ে প্রাণ হারাতে বসেছিল এক ১৩ বছরের কিশোরী। ঘটনাটি ঘটেছে মার্কিন যুক্তরাষ্ট্রের নিউ ইয়র্ক শহরে। এক আন্তর্জাতিক সংবাদমাধ্যমে সর্বপ্রথম প্রকাশ পায় খবরটি। তার পরই আলোড়ন তোলে নেট দুনিয়ায়।
ওই সংবাদমাধ্যমে প্রকাশিত খবর অনুযায়ী, ঘটনাটি ছিল অনেকটা এই রকম। বছর তেরোর একটি মেয়ে খাবার কিনতে ম্যাকডোনাল্ডসে যায়। তার পিছু পিছু ওই দোকানে পৌঁছায় বারো বছরের একটি কিশোর। জানা গিয়েছে, ছেলেটি ওই কিশোরীর পূর্ব পরিচিত। মেয়েটি ম্যাক নাগেটস কিনে দোকান থেকে বেরতে গেলে ছেলেটি তার পথ আটকায় এবং বলে ওই নাগেটস তাকে দিয়ে দিতে। তবে কিশোরী সে কথায় কর্ণপাত না করে এক রকম তাকে ঠেলেই দোকান থেকে বেরিয়ে যায়। তবে পিছু ছাড়ে না ওই কিশোর। মেয়েটি যখন সাবওয়ের মধ্যে দিয়ে বাড়িমুখো, তখন আচমকাই পিছন থেকে এসে মেয়েটির সামনে বন্দুক তাক করে দাঁড়ায় ছেলেটি। দাবি সেই পুরনোই। ম্যাক নাগেটস তাকে দিয়ে দিতে হবে, অন্যথা গুলি চালাবে। তবে বন্দুকের সামনে দাঁড়িয়েও ম্যাক নাগেটস দিতে অস্বীকার করে কিশোরী। শুধু তাই নয়, আচমকা আঘাত হানে ওই কিশোরের উপর। এর জেরে তার হাত থেকে বন্দুক ছিটকে যায়। তার পরেই রণে ভঙ্গ দেয় ওই কিশোর।
প্রত্যক্ষদর্শীরা ভয় পেয়ে যান চোখের সামনে এই ঘটনা ঘটতে দেখে। তাঁরা আরও আশ্চর্য হয়েছেন, সামান্য নাগেটস-এর জন্য এক কিশোরের এমন উন্মাদনা দেখে। তবে মেয়েটির সাহসের প্রসংশসা করেছেন সকলেই। খবর পাওয়া গিয়েছে, বন্দুক দেখিয়ে ছিনতাইয়ের অভিযোগে ওই কিশোরকে নাবালক আইনের আওতায় গ্রেফতার করা হয়েছে। তবে বন্দুকটির কোনও সন্ধান পাওয়া যায়নি।